केट विन्स्लेट

केट एलिझाबेथ विन्स्लेट (जन्म ५ ऑक्टोबर १९७५, रीडिंग, बर्कशायर, इंग्लंड) ही इंग्लिश चित्रपट आणि दूरचित्रवाणी अभिनेत्री आहे. स्वतंत्र चित्रपट, विशेषतः ऐतिहासिक नाट्य चित्रपटांमध्ये हेकेखोर आणि क्लिष्ट महिला म्हणून तिच्या भूमिकांसाठी ओळखल्या जाणाऱ्या, तिला एक ऑस्कर पुरस्कार, एक ग्रॅमी पुरस्कार, दोन प्राइमटाइम एमी पुरस्कार, पाच बाफ्टा पुरस्कार आणि पाच गोल्डन ग्लोब पुरस्कार यासह अनेक प्रशंसा मिळाली आहेत. टाइम मासिकाने २००९ आणि २०२१ मध्ये विन्सलेटला जगातील १०० सर्वात प्रभावशाली व्यक्तींपैकी एक म्हणून घोषित केले. २०१२ मध्ये तिची कमांडर ऑफ द ऑर्डर ऑफ द ब्रिटिश एम्पायर (CBE) म्हणून नियुक्ती झाली.

 कारकिर्द 
विन्सलेटने रेडरूफ्स थिएटर स्कूलमध्ये नाटकाचा अभ्यास केला. वयाच्या १५ व्या वर्षी, ब्रिटिश दूरचित्रवाणी मालिका डार्क सीझन (१९९१) मध्ये तिचे पहिले पडद्यावरील काम प्रकाशित झाले. तिने हेवनली क्रिएचर्स (१९९४) मध्ये किशोरवयीन खुनीची भूमिका साकारून चित्रपटसृष्टीत पदार्पण केले आणि सेन्स अँड सेन्सिबिलिटी (१९९५) मध्ये मारियान डॅशवुडच्या भूमिकेसाठी बाफ्टा पुरस्कार जिंकला. जेम्स कॅमेरॉनच्या प्रसिद्ध रोमान्स टायटॅनिक (१९९७) मध्ये तिच्या प्रमुख भूमिकेसह तिला ग्लोबल स्टारडम मिळाले, जो त्यावेळी सर्वाधिक कमाई करणारा चित्रपट होता. त्यानंतर विन्सलेटने क्विल्स (२०००) आणि आयरिस (२००१) सह समीक्षकांनी प्रशंसित  ब्लॉकबस्टर चित्रपट दिले. आयरिस मध्ये तिने व जुडी डेंच ने वेगवेहळ्या वयातील लेखिका आयरिस मर्डोकचे पात्र रंगवले. यासाठी तिला सर्वोत्कृष्ट सहाय्यक अभिनेत्री ऑस्कर पुरस्कारासाठी नामांकन मिळाले होते व डेंचला सर्वोत्कृष्ट अभिनेत्रीसाठी.

सायन्स फिक्शन रोमान्स इटरनल सनशाइन ऑफ द स्पॉटलेस माईंड (२००४), ज्यामध्ये विन्सलेटला समकालीन ठराविक भूमिकां विरुद्ध भूमिका बजावण्यात आली होती, ती तिच्या कारकिर्दीतील एक वळण ठरली आणि तिला फाइंडिंग नेव्हरलँड (२००४), लिटल चिल्ड्रेन (२००६), रिव्होल्युशनरी रोड (२००८), आणि द रीडर (२००८) मधील तिच्या कामगिरीसाठी आणखी ओळख मिळाली. तिला द रीडर चित्रपटासाठी ऑस्कर पुरस्कार व बाफ्टा पुरस्कार मिळाला होता ज्यात तिने एक माजी नाझी कॅम्प गार्डची भूमिका केली होती. बायोपिक स्टीव्ह जॉब्स (२०१५) मधील जोआना हॉफमनच्या विन्सलेटच्या भूमिकेने तिला आणखी एक बाफ्टा पुरस्कार मिळवून दिला, आणि एचबीओ मिनिसिरीज मिल्ड्रेड पियर्स (२०११) आणि मेर ऑफ इस्टटाउन (२०२१) मधील तिच्या अभिनयासाठी तिला दोन प्राइमटाइम एमी पुरस्कार मिळाले. २०२२ मध्ये, तिने "आय ऍम रुथ" या नाटकाची निर्मिती केली आणि त्यात अभिनय केला, दोन बाफ्टा टीव्ही पुरस्कार जिंकले. कॅमेरॉनच्या अवतार: द वे ऑफ वॉटर या सर्वाधिक कमाई करणाऱ्या विज्ञान कथा चित्रपटात मोशन कॅप्चरद्वारे तिने सहाय्यक भूमिका बजावली.

लिसन टू द स्टोरीटेलर (१९९९) या ऑडिओबुकमधील एका लघुकथेच्या कथनासाठी, विन्सलेटला ग्रॅमी पुरस्कार मिळाला आहे. ख्रिसमस कॅरोल: द मूव्ही (२००१) या तिच्या चित्रपटाच्या साउंडट्रॅकसाठी तिने "व्हॉट इफ" हे गाणे सादर केले.  

 वैयक्तिक जीवन 
विन्सलेटने १९९८ मध्ये चित्रपट दिग्दर्शक जिम थ्रेप्लेटन सोब्त विवाह केला व २००१ मध्ये घटस्फोट झाला. त्यांची मुलगी मिया थ्रेप्लेटन हिचा जन्म २००० मध्ये झाला. मिया देखील एक अभिनेत्री आहे. तिने दिग्दर्शक सॅम मेंडिस सोबत मे २००३ मध्ये लग्न केले आणि त्यांचा मुलगा, जो, त्याच वर्षी नंतर जन्माला आला व ते ते न्यू यॉर्कला स्थलांतरील झाले. अभिनेत्री रेबेका हॉल आणि सॅम मेंडिस यांच्यातील प्रेमसंबंधाच्या अफवांनंतर, विन्सलेटने २०११ मध्ये मेंडिसपासून घटस्फोट घेतला. २०१२ मध्ये तिने बिझनेसमन एडवर्ड एबेल स्मिथशी लग्न केले व २०१३ मध्ये त्यांना मुलगा बेर स्मिथ झाला. 

ऑटिझम जागरूकता निर्माण करण्याचा उद्देश असलेल्या गोल्डन हॅट फाउंडेशन या धर्मादाय संस्थेचे सह-संस्थापक, विन्सलेट यांनी या विषयावर एक पुस्तकही लिहिले आहे.

 सार्वजनिक प्रतिमा 
विन्सलेटच्या वजनातील चढ-उतारांची माहिती माध्यमांनी चांगल्या प्रकारे नोंदवली आहे. तिने अनेकदा स्पष्टपणे सांगीतले आहे की हॉलीवूड तिचे वजन ठरवू शकत नाही. २००३ मध्ये, जीक्यू मासिकाच्या ब्रिटिश आवृत्तीने विन्सलेटची छायाचित्रे प्रकाशित केली ज्यात डिजिटली बदल करून ती पातळ आणि उंच दिसली. तिने सांगितले की हे बदल तिच्या संमतीशिवाय केले गेले आणि जीक्यू ने नंतर तिची माफी मागितली. २००७ मध्ये, विन्सलेटने ग्राझिया मासिकाविरुद्ध मानहानीचा खटला जिंकला कारण तिने एका आहारतज्ञाला भेट दिल्याचा दावा मासिकाने केला होता. तिने £ १०,००० नुकसान भरपाईचा दावा केला आणि ती रक्कम खाण्याच्या विकाराच्या धर्मादाय संस्थेला दान केली. तिने २००९ मध्ये ब्रिटिश टॅब्लॉइड डेली मेल विरुद्ध आणखी एक खटला जिंकला आणि ज्यात वृत्तपत्राने तिच्या व्यायाम पद्धतीबद्दल खोटे बोलल्याचा दावा केला. तिला माफी आणि £ २५,००० प्राप्त झाले.

 संदर्भ 

वर्ग:इंग्लिश चित्रपट अभिनेत्री
वर्ग:ऑस्कर पुरस्कार विजेत्या अभिनेत्री
वर्ग:इ.स. १९७५ मधील जन्म
वर्ग:स्त्री चरित्रलेख